Foto's: Só word 'n olifant se tand getrek | Maroela Media
Waarskuwing – die foto's is grafies van aard en mag sensitiewe lesers ontstel
Twee dokters van die Nasionale Dieretuin in Pretoria is na Pole ontbied om te help om 'n ingewikkelde taak te verrig – om 'n olifant se tand te trek.
Die Poznan-dieretuin het dr. Adrian Tordiffe, die dieretuin se veearts en 'n kenner in narkose, en dr. Gerhard Steenkamp, 'n veeartsenykundige tandarts, genooi om Ninio, 'n 14-jarige Afrika-olifantbul, se tand te trek. Ninio het in 2009 sy tand gebreek waarna die dieretuin se personeel die seerplek behandel het.
"Ninio het egter in 2012 weer dié tand beskadig en die tand het infeksie begin gekry. Dit het baie pyn en swelling in sy gesig veroorsaak," het Angeliné Schwan, woordvoerder van die dieretuin, Donderdag gesê.
Die dokters moes Ninio op drie verskillende fases, sedert hy infeksie gekry het, besoek en behandel om die tand heeltemal te trek. Die laaste prosedure het omstreeks drie ure lank geduur, waarin dr. Steenkamp daarin kon slaag om die tand los genoeg te kry om dit in twee dele met 'n kurk uit te trek.
"Die tand was misvorm deur die langdurige infeksie, maar al die dele is suksesvol uitgehaal. Die tand het 'n diameter van 20cm gehad. Dit is die grootste tand (in diameter) wat ooit van 'n lewendige olifant getrek is," het dr. Tordiffe gesê.